KIRJALLINEN KYSYMYS E-0106/98 komissiolle esittäjä(t): Marjo Matikainen-Kallström (PPE) (30. tammikuuta 1998)

Aihe: Vuosituhannen vaihtumisen aiheuttamat tietokoneongelmat

Useat tietokonealan asiantuntijat ovat arvioineet, että vuosituhannen vaihtuminen aiheuttaa puutteellisesta ohjelmoinnista johtuvia vakavia tietokoneongelmia kaikkialla maailmassa.

Miten komissio on varautunut vuosituhannen vaihtumisen aiheuttamiin ongelmiin omissa tietokannoissaan, esimerkiksi estääkseen uusien virusten leviämisen?

Komission jäsenen Erkki Liikasen komission puolesta antama vastaus (25. maaliskuuta 1998)

Arvoisa parlamentin jäsen on aivan oikeassa kiinnittäessään huomiota ongelman vakavuuteen sen mahdollisen vaikutuksen ja laajuuden suhteen. Kahden viime vuoden aikana nämä molemmat ovat olleet useiden asiantuntijaselvitysten ja tiedotusvälineiden käsittelyn kohteena.

Asiantuntijaselvitysten mukaan ongelma juontaa juurensa siitä ensimmäisten tietokonejärjestelmien käyttäjien ja toimittajien ymmärrettävästä toiveesta, että käyttämällä vain kahta numeroa päivämäärän merkitsemiseen voitaisiin minimoida niitä hyvin korkeita kustannuksia, joita aiheutui magneettisesta tallennuksesta ja tietojenkäsittelyyn kuluneesta ajasta. Jotta olisi säilytetty vanhojen ja uusien järjestelmien yhteensopivuus ja suojattu käyttäjien tietoja ja ohjelmistovaroja, käytäntöä on siitä lähtien jatkettu useiden järjestelmäsukupolvien aikana. Lisäksi asiantuntijat ovat arvioineet, että tällä tavalla saavutetut säästöt ylittävät jopa ne valtavat kustannukset, joita kaikille aiheutuu tätä käytäntöä muutettaessa. Kuten tavallista, huomiomme kiinnittyy kuitenkin nyt laskua maksettaessa kustannuksiin eikä niinkään säästöihin.

Lisäksi on huomattava, että tietoteknisen välineistön käyttäjät tekevät paljon enemmän ohjelmointityötä kuin tietotekniikkateollisuus itse. Tästä johtuen sekä käyttäjät että toimittajat ovat yhdessä tekemässä niitä muutoksia, jotka ovat välttämättömiä järjestelmien jatkuvalle ja tehokkaalle toiminnalle. Tämän merkittävän ongelman ratkaisemiseksi on välttämätöntä, että käyttäjien ja toimittajien välillä vallitsee läheinen yhteistyö ja riittävä luottamus.

Komissio on huolissaan vuoteen 2000 liittyvän tietokoneongelman aiheuttamasta haavoittuvuudesta yrityksille, infrastruktuureille ja julkiselle hallinnolle sekä sen mahdollisista seurauksista kuluttajille. Komissio antoi tiedonannon ((KOM (98) 102. )) 25. helmikuuta 1998 lisätäkseen tietoisuutta ongelmasta ja suunnitellakseen sarjan vaiheita vuoteen 2000 liittyvien kysymysten käsittelylle. Täydentääkseen yksityisen sektorin ja jäsenvaltioiden toimenpiteitä komissio on alkanut toteuttaa useita tähän asiaan liittyviä toimia, joita koordinoidaan tiiviisti euron tietotekniikalle aiheuttamiin vaikutuksiin liittyvien toimien kanssa.

Komissiossa on perustettu yksiköiden välinen asiantuntijaryhmä, jonka tehtävänä on selvittää sekä vuoteen 2000 että euron käyttöönottoon liittyviä vaikutuksia sisäisiin järjestelmiin, ja työ on jo käynnissä. Asian tärkeyden takia asiantuntijaryhmää ohjaa työryhmä, jota johdetaan komission ylimmältä tasolta.

Yleisen tietoisuuden ja toiminnan lisäämiseksi järjestettiin laajoja neuvotteluja julkisen ja yksityisen sektorin kanssa vuonna 1997 tarkoituksena selvittää ensisijaiset toimintalinjat ja yritysten, yhdistysten, viranomaisten ja yhteisön rooli asiassa.

Komissio rohkaisee ja edistää tiedon ja kokemusten vaihtoa jäsenvaltioiden ja eurooppalaisten yhdistysten vuoteen 2000 liittyvistä aloitteista, jotta saataisiin selville, miten synergiaa voidaan käyttää toiminnan päällekkäisyyden vähentämiseksi ja kokonaisvaikutuksen lisäämiseksi.

Komissio tekee yhteistyötä eurooppalaisten ja kansainvälisten järjestöjen kanssa, jotka vastaavat sellaisten infrastruktuurien sääntelystä ja ohjauksesta, joilla on merkittäviä rajatylittäviä vaikutuksia (rahoitus, televiestintä, energia, liikenne), voidakseen vaihtaa tietoja vastaavista toimista ja selvittää, missä yhteistyö on tarpeen.

Komissiolla on vuoden 2000 tietokoneongelmaa ja euron käyttöönoton tietoteknistä vaikutusta käsittelevä World Wide Web -sivusto (http://www.ispo.cec.be/y2keuro). Tässä sivustossa on tietoa toiminnasta eri taloudellisilla sektoreilla ja jäsenvaltioissa, viitteitä ongelman eri puolia käsitteleviin neuvontalähteisiin ja linkkejä muille sivustoille sekä kaikkiin komission tästä aiheesta laatimiin asiakirjoihin ja raportteihin.

Komissio keskustelee vuodesta 2000 ja sen vaikutuksista kaikkien asiaan liittyvien tahojen kanssa teollisuudessa ja jäsenvaltioissa. Huomiota kiinnitetään erityisesti infrastruktuurien valmistautumiseen ja niihin kohdistuviin vaikutuksiin, kuluttajiin ja pieniin ja keskisuuriin yrityksiin kohdistuviin vaikutuksiin ja mahdolliseen vaikutukseen sisämarkkinoiden toimintaan, mukaan lukien talous- ja rahaliitto.

Yhdessä jäsenvaltioiden kanssa komissio seuraa asian edistymistä, vaihtaa tietoja ja nimeää parhaita toimintatapoja sekä raportoi säännöllisesti neuvostolle yhteisön edistymisestä vuoteen 2000 ja siihen liittyviin asioihin valmistautumisessa.

Komissio tutkii eri politiikkojensa, kuten teollisuus-, pk-yritys-, kuluttaja- ja koulutuspolitiikan suhteen, pitäisikö edelleen lisätä toimia tietoisuuden lisäämiseksi ja vuoteen 2000 liittyvien ongelmien ratkaisemiseksi.

Komissiossa vuosituhannen vaihteeseen liittyvistä tietokoneongelmista huolehtii tietotekniikan osasto keskeisten kysymysten osalta, ja jokainen pääosasto omien tietojärjestelmiensä osalta.

Vuoden 1996 puolivälistä lähtien tietotekniikan osasto on tiedottanut jatkuvasti vuoteen 2000 liittyvistä ongelmista komission sisällä. Vuoden 1997 alussa perustettiin työryhmiä analysoimaan havaittuja ongelmia ja kehittämään niihin ratkaisuja, ja vuoden 1997 lopussa perustettiin yhteysryhmä eri toimielinten tietotekniikan osastojen välille.

Hankkeen laajuus määriteltiin vuonna 1997 ja sille myönnettiin tarpeelliset resurssit. Vuonna 1998 määritellään ja ratkaistaan mahdolliset ongelmat, ja vuosi 1999 on kriittinen vuosi, jolloin kokeillaan ja toteutetaan ratkaisut. Vuosi 2000 -hanke etenee komissiossa vaiheittain, ja sitä toteutetaan laajalti yksityisellä ja julkisella sektorilla mukaan lukien riskinhallintatoimet.

Estääkseen uusien virusten leviämisen komissio parantaa jatkuvasti virusten torjuntaan käytettyjä tietokoneohjelmia. Tietokonevirusten torjumiseksi on välttämätöntä pyrkiä jatkuvasti lisäämään tietotekniikka-ammattilaisten ja käyttäjien tietoisuutta ongelmasta. On myös välttämätöntä ajantasaistaa jatkuvasti tietokonevirusten etsimiseen ja tuhoamiseen käytettävää tekniikkaa. Komissiossa turvallisuustoimisto ja tietotekniikan osasto järjestävät säännöllisesti tietoisuutta lisääviä kampanjoita yhteistyössä kaikkien pääosastojen kanssa. Virustentorjuntaohjelmat muuttuvat jatkuvasti, ja niitä arvioidaan, ajantasaistetaan ja parannetaan koko ajan. Tarpeellisia käyttöä ohjaavia suuntaviivoja kehitetään kaikille tietoteknisille järjestelmille.